Diari Oficial de la Generalitat Valenciana


Sumari del DOGV 9009, del 01-02-2021 (2021/737)

RESOLUCIÓ de 15 de gener de 2021, de la Direcció General de l'Agricultura, Ramaderia i Pesca, per la qual s'estableixen les dates d'examen per a acreditar la competència del personal que realitza el sacrifici o matança i les operacions connexes per a l'any 2021.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9009

Data del DOGV
:   01-02-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/737


Data del document
:   15-01-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 15 de gener de 2021, de la Direcció General de l'Agricultura, Ramaderia i Pesca, per la qual s'estableixen les dates d'examen per a acreditar la competència del personal que realitza el sacrifici o matança i les operacions connexes per a l'any 2021. [2021/737]  
El nostre marc normatiu, tant europeu com nacional, incorpora l'exigència del compliment de garanties relatives a les condicions higièniques, sanitàries i de benestar animal en totes les fases de producció animal, des de les condicions de maneig en instal·lacions i explotacions ramaderes, fins al transport, el sacrifici o la matança.  
Aquesta exigència és fonamental per a garantir les cures necessàries i evitar sofriments innecessaris als animals, en coherència amb la sensibilitat de la societat en aquest tema. El respecte i la defensa del benestar dels animals, que no es limita als animals de companyia, sinó que s'estén també als animals de producció, exigeix una adequada formació per part del personal en matèria de benestar animal.  
  
La normativa comunitària preveu que el personal que cuida dels animals ha de posseir la capacitat, el coneixement i la competència professional necessaris. A més, es concep la formació en benestar animal en un sentit ampli, que inclou el personal dels escorxadors o els propietaris i treballadors de les explotacions, en definitiva, tot el personal que intervé en la cadena productiva.  
El Reial decret 37/2014, de 24 de gener, regula els aspectes relatius a la protecció dels animals en el moment de la matança i estableix en l'article tercer que la matança i les operacions connexes a ella hauran de realitzar-les únicament persones amb el nivell de competència adequat per a aquest fi, sense causar als animals dolor, angoixa o sofriment evitable.  
D'acord amb el Reglament (CE) 1099/2009, aquesta competència s'acredita mitjançant el corresponent certificat emés per l'autoritat competent.  
Els certificats de competència acrediten que el personal que ha rebut la formació teòrica i la formació pràctica en el lloc de treball de l'escorxador amb la col·laboració de la Direcció General de Salut Pública, té la formació necessària per a dur a terme el seu treball amb les garanties suficients de benestar animal, per a això, la Direcció General d'Agricultura, Ramaderia i Pesca estima que les proves teòriques que han de superar han de complir amb els principis d'igualtat, publicitat, objectivitat i imparcialitat sota la supervisió del servei amb funcions en matèria de benestar animal, per la qual cosa es convoca anualment examen en matèria de benestar en la matança per als alumnes de les entitats homologades d'acord amb l'article 3 Reial decret 37/2014.  
  
La Direcció General d'Agricultura, Ramaderia i Pesca té atribuïdes les funcions en matèria de benestar animal pel Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat.  
Tenint en compte el Decret 51/2010, de 26 de març, del Consell, pel qual es regulen els cursos de formació en benestar animal a la Comunitat Valenciana, i considerant l'anterior, aquesta direcció general, resol:  
  
  
Primer  
Convocar, per a l'any 2021, els exàmens per a acreditar els coneixements necessaris per a poder expedir la certificació de la competència en la protecció dels animals en el moment de la matança i les operacions connexes a ella als alumnes que hagen realitzat amb aprofitament els cursos de formació corresponents, en les dates i llocs indicats a continuació:  
  
1 Alacant:  
Lloc: Centre de Recuperació de Fauna Silvestre de Santa Faç.  
Adreça: ctra. Alacant-València km 86,4. Prolongació C/ Alberola, s/n, 03744, Santa Faç (Alacant).  
Dates: 28 d'abril i 27 d'octubre.  
Horari de 10 a 14 hores.  
2. Castelló:  
Lloc: Centre de Qualitat Avícola i Alimentació Animal de la Comunitat Valenciana (CECAV).  
Adreça: c/ Nules, núm. 16. 12662, les Alqueries (Castelló)  
  
Local: Sala d'actes.  
Data: 10 de juny.  
Horari de 10 a 14 hores.  
3. València:  
Lloc: Complex Administratiu 9 d'Octubre.  
Adreça: carrer de la Democràcia, 77. 46578, València.  
Local: Sala d'actes.  
Dates: 16 d'abril i 15 d'octubre.  
Horari de 10 a 14 hores.  
  
Segon  
Únicament podran presentar-se als exàmens les persones que hagen cursat i superat amb èxit les avaluacions corresponents dels cursos de formació de benestar animal per a personal d'escorxadors previstos en l'apartat 1.c) del Decret 51/2010 de 26 de març, del Consell, pel qual es regulen els cursos de formació en benestar animal a la Comunitat Valenciana.  
La superació de l'examen no donarà lloc directament a l'acreditació si no concorre la certificació favorable de les pràctiques tutoritzades en el lloc de treball de l'escorxador.  
  
Tercer  
Amb almenys 15 dies d'antelació a la celebració dels exàmens, els promotors dels cursos, homologats conforme a l'indicat en l'article 7 del Decret 51/2010, de 26 de març, del Consell, pel qual es regulen els Cursos de Formació en Benestar Animal en la Comunitat Valenciana, hauran de comunicar a aquesta Direcció General el llistat dels alumnes que es presenten a cada examen que hagen superat amb èxit els cursos homologats.  
Aquesta comunicació inclourà, almenys, les dades següents de cadascun dels alumnes:  
1. Nom tal com apareix en el DNI/NIE.  
2. Número de DNI/NIE.  
3. Adreça completa.  
4. Edició del curs de formació que ha superat amb el codi del curs homologat.  
5. Empresa en la qual treballa.  
6. Espècies i operacions de sacrifici que realitza que requereixen acreditar formació en benestar animal (maneig, subjecció, atordiment, avaluació de l'atordiment, suspensió, sagnat i sacrifici ritual sense atordiment).  
  
Quart  
Contra la present resolució, que no posa fi a la via administrativa, podrà interposar-se recurs d'alçada davant el mateix òrgan que la va dictar, en el termini d'un mes a partir de l'endemà de la publicació d'aquesta resolució en el Diari Oficial de la Generalitat Valenciana, de conformitat amb els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Cinqué  
La present resolució entrarà en vigor l'endemà de la seua publicació en el Diari Oficial de la Generalitat Valenciana.  
  
València, 15 de gener de 2021.- El director general d'Agricultura, Ramaderia i Pesca: Antonio Quintana Martínez.